პროფესორ გიორგი ქადაგიძის საჯარო ლექცია: ინოვაციების როლი თანამედროვე ეკონომიკაში
2016-06-03 19:00 (Asia/Dubai)
3 ივნისს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, ლიბერალიზმის სასწავლო ცენტრის ორგანიზებით, ილიაუნის პროფესორი, გიორგი ქადაგიძე, წაიკითხავს საჯარო ლექციას: „ინოვაციების როლი თანამედროვე ეკონომიკაში“.
ლექცია შეეხება ინოვაციებს, ტექნოლოგიურ სიახლეებს, მათ გავლენასა და მნიშვნელობას ეკონომიკის განვითარებაზე.
მომხსენებლის შესახებ
გიორგი ქადაგიძემ 2001 წელს დაამთავრა მართვის ევროპული სკოლა (ESM) ბიზნესის ადმინისტრირების სპეციალობით. იმავე წელს მიენიჭა აშშ-ის პრესტონის უნივერსიტეტის ბაკალავრის ხარისხი, ხოლო 2005 წელს დაამთავრა საქართველოს საზოგადოებრივ საქმეთა ინსტიტუტის სახელმწიფო მმართველობის სკოლის მაგისტრატურა სახელმწიფო მმართველობის სპეციალობით და მიენიჭა სახელმწიფო მმართველობის მაგისტრის ხარისხი. გიორგი ქადაგიძე სხვადახვა დროს ხელმძღვანელობდა თბილისის მერიის საფინანსო სამსახურს, საქართველოს გენერალური პროკურატურის ეკონომიკურ დეპარტამენტს, საქართველოს ფინანსური მონიტორინგისა და საფინანსო ზედამხედველობის სამსახურებს. 2009-2016 წლებში კი იყო საქართველოს ეროვნული ბანკის საბჭოს თავმჯდომარე და ბანკის პრეზიდენტი.
დრო: 3 ივნისი, 19:00 საათი
ადგილმდებარეობა: წიგნის სახლი „ლიგამუსი“, ილიას სახელმწიფო უნივერსიტეტი (ჭავჭავაძის გამზ. #32)
დასწრება თავისუფალია.

ტუვე იანსონის „სახიფათო ზაფხული“ - წიგნის პრეზენტაცია
2016-06-02 19:00
2 ივნისს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ილიაუნის ლიტერატურული კლუბი გიწვევთ ტუვე იანსონის მუმინების სერიის ახალი წიგნის პრეზენტაციაზე. წიგნს – სახელწოდებით, „სახიფათო ზაფხული“ – მისი მთარგმნელი, ლიკა ჩაფიძე, და დრამატურგი და მთარგმნელი, დავით, გაბუნია წარადგენენ.
„ბავშვთა დაცვის საერთაშორისო დღეს შვედურენოვანი ფინელი მწერლის, ტუვე იანსონისა და მუმინების სერიის კიდევ ერთი წიგნის – „სახიფათო ზაფხულის“ – შესახებ საუბარი შესანიშნავი შესაძლებლობაა იმისა, რომ ზაფხულის დადგომასთან ერთად, კიდევ ერთხელ ვილაპარაკოთ ბავშვებზე, რომელთაც გაზრდა და დიდობა ეჩქარებათ, და დიდებზე, იმ პატარა არსებებთან სათამაშოდ რომ ვეღარ იცლიან, რომლებიც მუდამ ცხოვრობენ მათში და ბავშვობის დასრულების შემდეგაც კი არსად გამქრალან“, – ლიკა ჩაფიძე.
ყოველ ზაფხულს დედა მუმინი მუმინტროლს სათამაშო აფრიან ნავს უკეთებს. წლევანდელი ზაფხულიც ამ ტრადიციით დაიწყო, თუმცა სულ სხვანაირად გაგრძელდა. ცეცხლის მფრქვეველმა მთამ მუმინების ხეობის ბინადრებს მოულოდნელი განსაცდელი დაატეხა თავს, ისინი წყლის დინებას ჩამოყოლილ უცნაურ სახლში დაბინავდნენ და საოცარი თავგადასავალიც დაიწყო. იმოგზაურეთ მუმინებთან ერთად. ნახეთ, რა მოხდება სიურპრიზებით სავსე ზაფხულის ბუნიობის ღამეს; როგორ დაბრუნდება მშობლებთან დაკარგული მუმინტროლი; დაესწარით მამა მუმინის პიესის გენერალურ რეპეტიციას; შეიბრალეთ ოცდაოთხი ტყის პატარა არსების მამობილი სნუსმუმრიკი და, რაც მთავარია, გაიხარეთ მუმინტროლთან ერთად, რომელიც თავის აფრიან ნავს იპოვის…
მუმინების სერიის წიგნებს „ბაკურ სულაკაურის გამომცემლობა“ გამოსცემს.
დრო: 2 ივნისი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32)
დასწრება თავისუფალია.

ილიაუნის სამეცნიერო კაფეში: შეხვედრა იტალიელ პროფესორებთან
2016-06-02 17:00
2 ივნისს, ხუთშაბათს, 17:00 საათზე, ილიას სახელმწიფო უნივერსიტეტის G106 აუდიტორიაში, ილიაუნის სამეცნიერო კაფე გიწვევთ შეხვედრაზე იტალიელ პროფესორებთან.
სიენას უნივერსიტეტის პროფესორი სანდრო ლოვარი წაიკითხავს ლექციას თემაზე: მტაცებლების თანაარსებობა (Coexistence of Carnivores);
ტურინის უნივერსიტეტის პროფესორი ლუკა როსი კი წაიკითხავს ლექციას თემაზე: ნადირობის მენეჯმენტი ალპებში (Hunting management in Alps).
ენა: ინგლისური
დრო: 2 ივნისი, 17:00 საათი
ადგილმდებარეობა: G106 აუდიტორია, ილიას სახელმწიფო უნივერსიტეტი (გ. წერეთლის ქ. #1)
დასწრება თავისუფალია.

პროფესორ ჯეფრი ოლიკის საჯარო ლექცია - მეხსიერება დინამიკაში
2016-06-02 14:30
2 ივნისს, ხუთშაბათს, 14:30 საათზე, ილიას სახელმწიფო უნივერსიტეტის A101 აუდიტორიაში, საერთაშორისო კონფერენციის – „მეხსიერება და იდენტობა პოსტსაბჭოთა სივრცეში: საქართველო და კავკასია აღმოსავლეთ ევროპის კონტექსტში“ – ფარგლებში, სოციოლოგიისა და ისტორიის პროფესორი, ჯეფრი ოლიკი წაიკითხავს საჯარო ლექციას: „მეხსიერება დინამიკაში“.
მომხსენებლის შესახებ
ჯეფრი ოლიკი არის სოციოლოგიისა და ისტორიის პროფესორი და სოციოლოგიის ფაკულტეტის დეკანი ვირჯინიის უნივერსიტეტში (აშშ). მან წარჩინებით მიიღო ხარისხი „სუორთმორ-კოლეჯში“ (1986) და სოციოლოგიის მაგისტრისა და დოქტორის წოდებები იელის უნივერსიტეტში (1993). ის ერთ-ერთი ძირითადი ფიგურაა კულტურის სოციოლოგიასა და სოციალურ თეორიაში. მან მნიშვნელოვანი წვლილი შეიტანა მეხსიერების კვლევების ინტერდისციპლინარული სფეროს ჩამოყალიბებასა და განვითარებაში.
მისი პუბლიკაციები კვლევათა ფართო სპექტრს მოიცავს. მისი უკანასკნელი პერიოდის ინტერესები ეხება კოლექტიურ მეხსიერებას, კრიტიკულ თეორიას, ტრანზიციულ სამართალსა და ომის შემდგომ გერმანიას. ამჟამად ის მუშაობს “მეხსიერების კულტურის ისტორიის” ექვსტომეულის რედაქტირებაზე, ტანჯვის შესახებ ნიცშეს ნაწერებზე და, ვებერის თეოდიცეის ცნებაზე დაყრდნობით, ავითარებს „ტრაგიკული სოციოლოგიის“ თეორიულ ჩარჩოებს.
სამუშაო ენა: ინგლისური
დრო: 2 ივნისი, 14:30 საათი
ადგილმდებარეობა: A101 აუდიტორია, ილიას სახელმწიფო უნივერსიტეტი (ჭავჭავაძის გამზ. #32)
დასწრება თავისუფალია.

ევროკავშირის კვირეულის ფარგლებში - შვეიცარიის ელჩის საჯარო ლექცია
2016-06-02 13:00
2 ივნისს, 13:00 საათზე, ევროკავშირის კვირეულის ფარგლებში, ილიას სახელმწიფო უნივერსიტეტს ეწვევა და საჯარო ლექციას წაიკითხავს შვეიცარიის ელჩი საქართველოში, მისი აღმატებულება ლუკას ბეგლინგერი.
ლექციის თემა: პირდაპირი დემოკრატიის შვეიცარიული სისტემა
სამუშაო ენა: ინგლისური
დრო: 2 ივნისი, 13:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზირი #32), ილიას სახელმწიფო უნივერსიტეტი
დასწრება თავისუფალია.

შოთა პაპავას საჯარო ლექცია: ძიგა ვერტოვის „მსოფლიოს მეექვსე ნაწილის“ ცენტრალური იმპერიული ღერძი
2016-06-01 19:00
1-ლ ივნისს, ოთხშაბათს, 19:00 საათზე, ილიას სახელმწიფო უნივერსიტეტის A101 აუდიტორიაში, ილიაუნის სოციალური და კულტურის კვლევების ინსტიტუტის ორგანიზებით, გაიმართება კალიფორნიის უნივერსიტეტის დოქტორანტის, შოთა პაპავას, საჯარო ლექცია: ძიგა ვერტოვის „მსოფლიოს მეექვსე ნაწილის“ ცენტრალური იმპერიული ღერძი.
დოკუმენტური კინოს ერთ ერთი უმნიშვნელოვანესი რეჟისორის, ძიგა ვერტოვის, 1926 წლის ფილმს, „მსოფლიოს მეექვსე ნაწილს“, ძირითადად აღიქვამენ, როგორც 20-იანი წლების ავანგარდისტული კინოს ნიმუშს, რომელსაც ეთნოგრაფიული მზერა და ექსპლორაციული სულისკვეთება ამოძრავებს – სულისკვეთება რომელიც საბჭოთა კავშირის „უსაზღვრობის“ (необъя́тность) პრობლემას ეჭიდება. მომხსენებელი შეეცდება, წარმოაჩინოს ფილმის ნაკლებად შესამჩნევი მოტივი, რომლის მიხედვითაც ფილმის წაკითხვა დაპყრობის (освое́ние) პრინციპის ლოგიკიდან გამომდინარე ხდება შესაძლებელი, რაც მნიშვნელოვან შეკითხვებს წარმოშობს 20-30-იანი წლების საბჭოთა ხელოვნების მსგავსება/განსხვავებაზე.
დრო: 1-ლი ივნისი, 19:00 საათი
ადგილმდებარეობა: A101 აუდიტორია, ილიას სახელმწიფო უნივერსიტეტი (ჭავჭავაძის გამზ. #32)
დასწრება თავისუფალია.

ბესო კაჭარავას საჯარო ლექცია: ხმის დიზაინერი vs სამყარო: როგორ ვიშოვოთ ფული საყვარელი საქმით
2016-06-01 19:00
1-ლ ივნისს, ოთხშაბათს, 19:00 საათზე, ილიას სახელმწიფო უნივერსიტეტის თეატრის ფოიეში, ილიაუნის მუსიკის ცენტრის ინიციატივით, გაიმართება ილიაუნისა და Vancouver Film School-ის კურსდამთავრებულის, ბესო კაჭარავას, საჯარო ლექცია: „ხმის დიზაინერი vs სამყარო: როგორ ვიშოვოთ ფული საყვარელი საქმით.“
მომხსენებლის შესახებ
ბესო კაჭარავა ხმის დიზაინერია და ფილმის ხმის პოსტპროდუქციასა და ვიდეოთამაშებზე მუშაობს. მან თბილისში დააარსა საკუთარი პოსტპროდუქციის სტუდია. უმუშევია არაერთ ფილმზე, სატელევიზიო შოუზე, ანიმაციაზე, სარეკლამო რგოლსა თუ ვიდეოთამაშზე. მისი მომსახურება მოიცავს ხმის სერვისების მთელ სპექტრს ვიზუალური მედიისთვის. ბესო, საკუთარ კომპანიაში დასაქმებულ 10-კაციან ჯგუფთან ერთად, GDS-ისა და სხვა ქართული კომპანიების გარდა, მსოფლიოს სხვადასხვა ქვეყნის თამაშების თუ კინოპროდუქციის წარმომადგენლებთანაც თანამშრომლობს.
დრო: 1-ლი ივნისი, 19:00 საათი
ადგილმდებარეობა: ილიას სახელმწიფო უნივერსიტეტის თეატრის ფოიე (ჭავჭავაძის გამზ. #32)
დასწრება თავისუფალია.

პროფესორ ელზბიეტა მათინიას საჯარო ლექცია - დევნილები და საჯარო სივრცე: იმედის ინფრასტრუქტურა
2016-06-01 14:00
1-ლ ივნისს, ოთხშაბათს, 14:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, საერთაშორისო კონფერენციის – „მეხსიერება და იდენტობა პოსტსაბჭოთა სივრცეში: საქართველო და კავკასია აღმოსავლეთ ევროპის კონტექსტში“ – ფარგლებში, სოციოლოგიის პროფესორი, ელზბიეტა მათინია წაიკითხავს საჯარო ლექციას: „დევნილები და საჯარო სივრცე: იმედის ინფრასტრუქტურა“.
მომხსენებლის შესახებ
ელზბიეტა მათინია არის სოციოლოგიის პროფესორი და „ნიუ სქულის“ (ნიუ-იორკი) დემოკრატიის შესწავლის ტრანსრეგიონალური ცენტრის დირექტორი. მისი კვლევები პოლიტიკის სოციოლოგიასა და ხელოვნებაში ეხება დემოკრატიულ ტრანზიციას აღმოსავლეთ ევროპასა და მის გარეთ, ასევე ახალ ევროპაში სასაზღვრო ზოლის კონცეფციასა და ძალადობის მემკვიდრეობის მქონე ახალ დემოკრატიებს. მისი ბოლო ორი წიგნი ერთობლივად განიხილავს პოლიტიკის სცენას, საშემსრულებლო ხელოვნებასა და სამოქალაქო აქტიურობას. „შემზარავი ერა“ (Yale University Press, 2014) წარმოაჩენს პოსტრევოლუციურ დიალოგს ევროპის ცნობილ დისიდენტებს შორის (დრამატურგი და ჩეხეთის პრეზიდენტი ვაცლავ ჰაველი და პოლონელი პოლიტიკური მოაზროვნე ადამ მიხნიკი). წიგნში “საშემსრულებლო დემოკრატია” (Paradigm, 2009) მათინია იკვლევს პოლიტიკური ცხოვრების იმ პოტენციალს, რომელიც მოუხელთებელია მკვლევრებისათვის – იმ შთაგონებული მოქალაქეებისთვის, რომლებიც დემოკრატიის დაკანონებას ესწრაფვიან. ავტორი თავად არის საბჭოთა სისტემის კოლაფსის წინარე პერიოდში პოლონეთში საზოგადოებრივი სივრცის ჩამოყალიბების პროცესის მოწმე და ცდილობს იპოვოს დრამატული პერფორმანსის პირობები და ადგილი სამოქალაქო ცხოვრებაში.
სამუშაო ენა: ინგლისური
დრო: 1-ლი ივნისი, 14:00 საათი
ადგილმდებარეობა: წიგნის სახლი „ლიგამუსი“, ილიას სახელმწიფო უნივერსიტეტი (ჭავჭავაძის გამზ. #32)
დასწრება თავისუფალია.

EANET TALKS სერიის ფარგლებში - მაკა სამუშიას საჯარო ლექცია
2016-06-01 13:00
1-ლ ივნისს, 13:00 საათზე, ილიას სახელმწიფო უნივერსიტეტის E 207 აუდიტორიაში, ილიაუნის ბიზნესის სკოლის ორგანიზებით, პროექტის – EANET TALKS – ფარგლებში, მეწარმე კურსდამთავრებულთა ცენტრის წევრი, მაკა სამუშია, წაიკითხავს საჯარო ლექციას თემაზე: სტუდენტი და კარიერა, როგორ მივაღწიე წარმატებას.
დრო: 1-ლი ივნისი, 13:00 საათი
ადგილმდებარეობა: E 207 აუდიტორია (ჩოლოყაშვილის გამზ. #3/5) ილიას სახელმწიფო უნივერსიტეტი
დასწრება თავისუფალია.

საერთაშორისო კონფერენცია: „მეხსიერება და იდენტობა პოსტსაბჭოთა სივრცეში: საქართველო და კავკასია აღმოსავლეთ ევროპის კონტექსტში“
2016-06-01 09:00
1-2 ივნისს, ილიას სახელმწიფო უნივერსიტეტში გაიმართება საერთაშორისო კონფერენცია: „მეხსიერება და იდენტობა პოსტსაბჭოთა სივრცეში: საქართველო და კავკასია აღმოსავლეთ ევროპის კონტექსტში“.
კონფერენციის ორგანიზატორია ილიას სახელმწიფო უნივერსიტეტის მეხსიერების კვლევების ცენტრი კავკასიაში (MSCC). კონფერენცია ჩატარდება კავკასიის შვეიცარიული აკადემიური ქსელის (ASCN), ხსოვნის და სოლიდარობის ევროპული ქსელისა (ENRS) და კონრად ადენაუერის ფონდის (KAS) თანამონაწილეობით.
კავკასია შეიძლება დახასიათდეს, როგორც განსხვავებული კულტურების და ცივილიზაციათა მიჯნა და გზაჯვარედინი. სხვადასხვა ერის, ეთნიკური ჯგუფის, რელიგიისა და კულტურის თანაარსებობა ასევე განსხვავებული, ხშირად მკვეთრად დაყოფილი, მნემონიკური ერთობების არსებობაზე მიუთითებს, რადგან კოლექტიური მეხსიერება ეთნიკური თუ კულტურული იდენტობის მნიშვნელოვანი მარკერია. მიუხედავად იმისა, რომ ამჟამად მრავალი მიმდინარე პრობლემა მეხსიერების პოლიტიკის შედეგია, მისი კვლევა საქართველოსა და კავკასიაში ჯერ კიდევ საწყის ეტაპზეა.
კონფერენცია მიზნად ისახავს მეხსიერების, იდენტობისა და პოლიტიკის ძირითადი ელემენტების ანალიზს საქართველოს, კავკასიისა და პოსტსოციალისტური სივრცის კონტექსტში. ვიმედოვნებთ, რომ საფუძველი ჩაეყრება რეგიონული და საერთაშორისო თანამშრომლობას იმ მეცნიერთა შორის, რომლებიც მოღვაწეობენ ამ კომპლექსურ და ფართო აკადემიურ სფეროში. კონფერენციაში მონაწილეობენ ამერიკელი, პოლონელი, აზერბაიჯანელი, სომეხი და ქართველი მეცნიერები.
კონფერენცია ეხმიანება პრობლემათა ფართო სპექტრს, რაც, ყველაფერთან ერთად, მეტ სინათლეს მოჰფენს მეხსიერების ფენომენის უნიკალურ და უნივერსალურ თვისებებს თანამედროვე საქართველოში, კავკასიასა და ცენტრალურ და აღმოსავლეთ ევროპაში. კონფერენცია მოიცავს შემდეგ თემებს:

მეხსიერების პოლიტიკა ისტორიულ პერსპექტივაში: მეხსიერების პოლიტიკის ისტორიული ფორმები საქართველოსა და კავკასიაში;
საბჭოთა და პოსტსაბჭოთა მეხსიერების პოლიტიკა ტოტალიტარული და იმპერიული მემკვიდრეობის ფარგლებში;
მეხსიერების ადგილები და გარემო საქართველოსა და კავკასიაში;
კოლექტიური მეხსიერება და კოლექტიური ამნეზია: კოლექტიური ამნეზია, როგორც დავიწყების აქტი და სოციალური ერთობის მიღწევის საშუალება?
მეხსიერება მშვიდობისა და შერიგების პროცესში;

კონფერენციის სრული პროგრამა იხილეთ თანდართულ ფაილში.
სამუშაო ენა: ინგლისური
დრო და ადგილმდებარეობა:
1-ლი ივნისი, ილიას სახელმწიფო უნივერსიტეტის წიგნის სახლი „ლიგამუსი“ (ჭავჭავაძის გამზ. #32)
2 ივნისი, ილიას სახელმწიფო უნივერსიტეტის A 101 აუდიტორია (ჭავჭავაძის გამზ. #32)
დასწრება თავისუფალია.

ნინო ჩიჩუას საჯარო ლექცია PPRTC-EPRC-LAD ის სალექციო კურსის ფარგლებში და კურსის მონაწილეების დაჯილდოება
2016-05-31 19:00
31 მაისს, 19:00 საათზე, ეკონომიკური პოლიტიკის კვლევის ცენტრის (EPRC) და ილიას სახელმწიფო უნივერსიტეტის საჯარო პოლიტიკის კვლევისა და ტრენინგების ცენტრის (PPRTC) ევროინტეგრაციის თემაზე ორგანიზებული ლექციათა ციკლის ფარგლებში, ბოლო ლექცია ჩატარდება.
ლექციას წაიკითხავს ნინო ჩიჩუა – სამედიცინო კორპორაცია “ევექსის” მარკეტინგის დირექტორი. ლექციის თემა: თემაა: “ბრენდი-დამზადებულია საქართველოში”.
ლექციის ბოლოს სერტიფიკატით დაჯილდოვდება ილიას სახელმწიფო უნივერსიტეტის საჯარო პოლიტიკის ადმინისტრირების სამაგისტრო პროგრამის (MPA) 30 სტუდენტი, რომელთაც სრულად გაიარეს PPRTC-EPRC-LAD-ის სალექციო კურსი.
პროექტი დაიწყო 5 აპრილს და მოიცავდა 7 ლექციას. სალექციო კურსი მოამზადეს სტენფორდის უნივერსიტეტის ლიდერთა აკადემიის (LAD) კურსდამთავრებულებმა და ორგანიზატორებმა ილიას სახელმწიფო უნივერსიტეტის საჯარო ადმინისტრირების სამაგისტრო პროგრამის სტუდენტებისათვის.
დრო: 31 მაისი, 19:00 საათი
ადგილმდებარეობა: E 207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი

ილიაუნის სამეცნიერო კაფეში: შეხვედრა სიცოცხლის შემსწავლელ მეცნიერებათა დოქტორთან, გიორგი ჩალაძესთან
2016-05-31 19:00
31 მაისს, სამშაბათს, 19:00 საათზე, ილიას სახელმწიფო უნივერსიტეტის G106 აუდიტორიაში, ილიაუნის სამეცნიერო კაფე გიწვევთ შეხვედრაზე ილიას სახელმწიფო უნივერსიტეტის ეკოლოგიის ინსტიტუტის მკვლევართან და სიცოცხლის შემსწავლელ მეცნიერებათა დოქტორთან, გიორგი ჩალაძესთან.
გიორგი ჩალაძე ისაუბრებს კვლევაზე, რომელიც მისი ავტორობით გამოაქვეყნა მსოფლიოს ერთ-ერთმა უდიდესმა გამომცემლობმა ”შპრინგერმა“ (Springer) სამეცნიერო ჟურნალში “Archives of Sexual Behavior”. აღნიშნული ჟურნალის გამოიცემა1971 წლიდან და მისი იმპაქტ ფაქტორი (სამეცნიერო და სოციალურ მეცნიერებათა ჟურნალების ციტირებათა საზომი) არის 2.589. კვლევის სრული ვერსია შეგიძლიათ იხილოთ აქ: http://link.springer.com/article/10.1007/s10508-016-0742-2
შეხვედრის თემა: „ჰომოსექსუალობა ევოლუციურ კონტექსტში“.
კვლევის აბსტრაქტი
ადამიანებში ჰომოსექსუალობა ცნობილია მთელი კაცობრიობის ისტორიის განმავლობაში, ამავე დროს, ტყუპების კვლევებით დადასტურებულია, რომ ჰომოსექსულობა გარკვეულწილად გენეტიკური ფაქტორებითაა განპირობებული. ევოლუციური თვალსაზრისით, ეს პარადოქსია – როგორ ნარჩუნდება ნიშანი, რომელიც რეპროდუქციულ წარმატებას ამცირებს? კვლევაში წარმოდგენილია პოპულაციურ-გენეტიკური მოდელი, რომელიც, არსებულ მონაცემებზე დაყრდნობით, ჰომოსექსუალობის სტაბილურობის შესაძლო მექანიზმს ხსნის. მოდელის მიხედვით, ადამიანების დაახლოებით ნახევარი ატარებს გენებს,რომელიც კაცებში ჰომოსექსუალობის წინაპირობაა, ხოლო ქალებში ზრდის ნაყოფიერებას. კვლევა გამოქვეყნდა ჟურნალში “Archives of Sexual Behavior”.
დრო: 31 მაისი, 19:00 საათი
ადგილმდებარეობა: G106 აუდიტორია, ილიას სახელმწიფო უნივერსიტეტი (გ. წერეთლის ქ. #1)
დასწრება თავისუფალია.

საჯარო ლექცია: „თამაში და ბავშვის განვითარება“
2016-05-31 18:00
31 მაისს 18:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, ილიაუნის ბავშვის განვითარების ინსტიტუტის საჯარო ლექციების ყოველთვიური სერიის ფარგლებში, ჩატარდება საჯარო ლექცია: „თამაში და ბავშვის განვითარება“. საჯარო ლექციას გაუძღვებიან ბავშვის განვითარების ინსტიტუტის ტრენინგცენტრის თანამშრომლები, ანა თუნიაშვილი და თეონა კობახიძე.
ლექციაზე საუბარი იქნება თამაშის ფუნქციებსა და მის მნიშვნელობაზე ბავშვის განვითარების პროცესში, თამაშის სახეებზე და ზრდასრული ადამიანის როლზე ბავშვთან თამაშის დროს, ასაკისთვის შესატყვისი და კონკრეტული უნარ-ჩვევების განმავითარებელი სათამაშოების, თამაშების შერჩევის ძირითად პრინციპებზე.
ლექცია განკუთვნილია მშობლებისთვის, სტუდენტებისა და ყველა დაინტერესებული პირისთვის.
დრო: 31 მაისი, 18:00 საათი
ადგილმდებარეობა: წიგნის სახლი „ლიგამუსი“, ილიას სახელმწიფო უნივერსიტეტი (ჭავჭავაძის გამზ. #32)
დასწრება თავისუფალია.

ევროკავშირის კვირეულის ფარგლებში - გერმანიის ელჩის საჯარო ლექცია
2016-05-31 11:00
31 მაისს, 11:00 საათზე, ევროკავშირის კვირეულის ფარგლებში, ილიას სახელმწიფო უნივერსიტეტის წიგნის სახლში „ლიგამუსი“ საჯარო ლექციას წაიკითხავს გერმანიის ფედერაციული რესპუბლიკის ელჩი საქართველოში, ქალბატონი ბეტინა კადენბახი.
ლექციის თემა: გერმანიის საგარეო პოლიტიკა
სამუშაო ენა: ინგლისური
დრო: 31 მაისი, 11:00 საათი
ადგილმდებარეობა: წიგნის სახლი „ლიგამუსი“, ილიას სახელმწიფო უნივერსიტეტი (ჭავჭავაძის გამზ. #32)
დასწრება თავისუფალია.

ილიაუნის დედამიწის შემსწავლელ მეცნიერებათა ინსტიტუტის სემინარი სეისმური საფრთხისა და რისკების შესახებ
2016-05-30 09:30
30 მაისს, 09:30 საათზე, ილიას სახელმწიფო უნივერსიტეტის დედამიწის შემსწავლელ მეცნიერებათა ინსტიტუტი გამართავს სემინარს „სეისმური საფრთხის შეფასება და სეისმური რისკების შემცირების პოლიტიკა კავკასიის რეგიონში“.
სემინარი ტარდება ლოურენს ლივერმოლის ნაციონალური ლაბორატორიისა და ამერიკის შეერთებული შტატების მთავრობის ენერგიის დეპარტამენტის ბირთვული უსაფრთხოების ადმინისტრაციის მიერ დაფინანსებული პროექტის – „კავკასიის სეისმური საფრთხის შეფასება“ – ფარგლებში.
სემინარზე მოწვეულნი არიან კოლეგები აშშ-დან, აზერბაიჯანიდან, თურქეთიდან, სომხეთიდან. სემინარზე მოხსენებებით წარდგებიან საქართველოს შინაგან საქმეთა სამინისტროს საგანგებო სიტუაციების მართვის სააგენტოს, სახელმწიფო უსაფრთხოებისა და კრიზისების მართვის საბჭოს, საქართველოს ეკონომიკის სამინისტროს სივრცითი დაგეგმარებისა და სამშენებლო პოლიტიკის დეპარტამენტის წარმომადგენლები. ჩვენი უცხოელი პარტნიორები განიხილავენ მსოფლიოში არსებულ თანამედროვე მეთოდებს სეისმური რისკებისა და კატასტროფის შემცირების კუთხით.
დრო: 30 მაისი, 09:30 საათი
ადგილმდებარეობა: „თბილისი მერიოტი“ (რუსთაველის გამზ. 13), საკონფერენციო დარბაზი
დასწრება თავისუფალია.

მწერალ დიმიტრი გლუხოვსკის შეხვედრა მკითხველთან
2016-05-29 17:00
29 მაისს, 17:00 საათზე, ილიას სახელმწიფო უნივერსიტეტის B 202 აუდიტორიაში, გამომცემლობის – “წიგნები ბათუმში” – ორგანიზებით, გაიმართება “მეტროს” ბესტსელერი ტრილოგიის ავტორის, დიმიტრი გლუხოვსკის, შეხვედრა მკითხველთან.
მწერალი ისაუბრებს თავის შემოქმედებაზე, უპასუხებს აუდიტორიის შეკითხვებს და გასცემს ავტოგრაფებს.
ღონისძიების ოფიციალური პარტნიორია „საქართველოს წიგნის გამომცემელთა და გამავრცელებელთა ასოციაცია“.
დრო: 29 მაისი, 17:00 საათი
ადგილმდებარეობა: B 202 აუდიტორია, ილიას სახელმწიფო უნივერსიტეტი (ჭავჭავაძის გამზ. #32)
დასწრება თავისუფალია.

ილიაუნის ლიტერატურული კონკურსის გამარჯვებული გამოვლინდება
2016-05-27 19:00
27 მაისს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ილიაუნის ლიტერატურული კონკურსის გამარჯვებული – 2014-2015 წლებში გამოქვეყნებული საუკეთესო ქართული რომანის ავტორი – გამოვლინდება. კონკურსის გამარჯვებული საქართველოში ყველაზე დიდი ლიტერატურული პრემიით – 10 000 ლარით დაჯილდოვდება.
ილიაუნის ლიტერატურულ კონკურსზე წელს წარდგენილი იყო 24 ქართული რომანი. იხილეთ ჩამონათვალი:

წიგნის დასახელება
ავტორი
გამომცემლობა

„განუკითხავი“
ბესიკ კეკელიძე
ავტორი

„ოსმალური მარში“
აბო იაშაღაშვილი
„დიოგენე“

„როიალ-მერი“
აბო იაშაღაშვილი
„დიოგენე“

„მესამე ნაპირი“
ლუკა ბაქანიძე
„პალიტრა L“

„დრუსილა“
ზაზა ბიბილაშვილი
„ბაკურ სულაკაურის გამომცემლობა“

„ტურისტის საუზმე“
ზაზა ბურჭულაძე
„ბაკურ სულაკაურის გამომცემლობა“

„წარმოდგენა იწყება“
ლევან ლორია
„ბაკურ სულაკაურის გამომცემლობა“

„სამხრეთის უბანი“
მარიამ ბექაური
„ბაკურ სულაკაურის გამომცემლობა“

„მსხლების მინდორი“
ნანა ექვთიმიშვილი
„ბაკურ სულაკაურის გამომცემლობა“

„აღმოსავლეთით“
თამთა მელაშვილი
„ბაკურ სულაკაურის გამომცემლობა“

„ერთი დღე სხვა პლანეტაზე“
თეა თოფურია
„ბაკურ სულაკაურის გამომცემლობა“

„ფორა“
ლევან ბერიძე
„ბაკურ სულაკაურის გამომცემლობა“

„რეალური არსებები“
თეონა დოლენჯაშვილი
„ბაკურ სულაკაურის გამომცემლობა“

„კულინარი“
ლაშა იმედაშვილი
„ბაკურ სულაკაურის გამომცემლობა“

„ბესტსელერი“
ბექა ადამაშვილი
„ბაკურ სულაკაურის გამომცემლობა“

„ორპირი თბილისი სტოკჰოლმი“
ზურა ოდილავაძე
„ბაკურ სულაკაურის გამომცემლობა“

„აპოკალიფსი“
ომარ (კაფკა) ბუცხრიკიძე
ავტორი

„სიცილია გვალვაში“
მიხეილ ანთაძე
„მწერლობა“

„ერთიც გაგვიცინე, გუინპლენ!“
ლაშა თაბუკაშვილი
„ინტელექტი“

„წამი აქა, წამი იქა“
ნინო სადღობელაშვილი
„ინტელექტი“

„მკვდარი ქვიშის უდაბნო“
გელა ჩქვანავა
„ინტელექტი“

„თევზი ორი ჩრდილით“
ხათუნა თავდგირიძე
ავტორი

„ერეკლე“
ნინო ცარციძე
ავტორი

„ორი ბილეთი სხვა მატარებელზე“
დავით ალელიშვილი
ავტორი

27 მაისს, კი მათგან საუკეთესოს შეარჩევს ილიაუნის ლიტერატურული კონკურსის ჟიური, რომლის შემადგენლობა კონფიდენციალურია. ჟიურის წევრები არიან ილიას სახელმწიფო უნივერსიტეტის პროფესორები და სტუდენტები.
ილიაუნის ლიტერატურული კონკურსის ისტორია
ილიაუნის ლიტერატურულ კონკურსს უკვე ექვსწლიანი ისტორია აქვს. 2010 წელს უნივერსიტეტის აკადემიურმა საბჭომ გადაწყვიტა, ხელი შეეწყო რომანის განვითარებისათვის საქართველოში და დააარსა პრემია საუკეთესო რომანისათვის.
პრემია 2014 წლამდე ხუთ ნომინანტზე გაიცა. 2010 წელს პრიზი აიღო აკა მორჩილაძემ (რომანისათვის „მამლუქი“), ხოლო 2011 წელს – ზაზა ბურჭულაძემ (რომანისათვის „გასაბერი ანგელოზი“). 2012 წელს პრემია არ გაცემულა, ხოლო 2013 წელს პრემია აიღეს ანა კორძაია-სამადაშვილმა (რომანისათვის „ვინ მოკლა ჩაიკა“) და ჯაბა ზარქუამ (რომანისათვის „მკითხველი უნდა მოკვდეს“).
2014 წელს ილიას სახელმწიფო უნივერსიტეტის აკადემიურმა საბჭომ მიიღო გადაწყვეტილება, ყოველ ხუთ წელიწადში ერთხელ პრემია გაცემულიყო უცხოენოვანი რომანის საუკეთესო თარგმანისათვის. გამარჯვებული შეირჩა 2010-2014 წლებში გამოცემული თარგმანებიდან და დაჯილდოვდა ზაზა ჭილაძე უილიამ ფოლკნერის რომანის – „დროშები მტვერში“ – თარგმანისთვის.
დრო: 27 მაისი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზირი #32), ილიას სახელმწიფო უნივერსიტეტი
დასწრება თავისუფალია.

"ამერიკელი მკვლევრის
2016-05-27 16:00
27 მაისს, პარასკევს, 16:00 საათზე, ილიას სახელმწიფო უნივერსიტეტის A103 აუდიტორიაში, ილიაუნის სავლე წერეთლის ფილოსოფიის ინსტიტუტის წევრის, ქეთი გურჩიანის, ანთროპოლოგიური შეხვედრების ფარგლებში, კალიფორნიის უნივერსიტეტის მკვლევარი ბრიგიტა სებალდი წაიკითხავს საჯარო ლექციას: „მუსიკალური მობილობა პოსტსაბჭოთა სამყაროში“.
მსოფლიოს მრავალ ნაწილში, ევროპული ხელოვნების მუსიკაში გემოვნება, დიდი ხანია, მაღალი სოციალური სტატუსის ან მისი მიღწევის საზომია. პოსტსაბჭოთა საქართველო გვთავაზობს ამ პატერნის ორ შესანიშნავ ალტერნატივას. პირველია ანგლო-ამერიკული პოპულარული მუსიკის კონკრეტული ჟანრები, მათ შორის, გრანჟსა და კლასიკურ როკს, კლასიკური მუსიკის მსგავსად, აქვთ ერთი ტიპის სიმბოლური სტატუსი და გავლენა სტატუსის მობილურობაზე; ხოლო მეორეა გარემო, სადაც დოვლათის დაგროვება მიუწვდომელია ადამიანთა უმეტესობისთვის.
შეიძლება იყო „კაი ტიპი“, თუ ცხოვრობ კარგ სამეზობლოში, ატარებ მოდურ ტანისამოსს, ისვენებ დასავლეთ ევროპის ძვირადღირებულ სასტუმროებში და ამ ყველაფერს აქვეყნებ, სოცილური მედიის მეშვეობით აცნობ ხალხს. ხოლო მათ, რომელთაც არა აქვთ ამისთვის საჭირო ფულადი სახსრები, შეუძლიათ მაღალი ეკონომიკური სტატუსი ერთგვარად „შექმნან“ თავიანთი აღმატებული მუსიკალური გემოვნების ჩვენებით.
აღნიშნული კვლევა გვიჩვენებს, რომ ამჟამად შეჯიბრშია განსხვავებულ ღირებულებათა ორი სისტემა, სოციალიზმიდან კაპიტალიზმამდე ხანგრძლივ ტრანზიციულ პერიოდში: ერთი მხრივ, საბჭოთა პერიოდის კლასობრივი სისტემა, რომელიც პრივილეგებულ მდგომარეობაში აყენებდა ყველაზე უკეთ განათლებულებს; და, მეორე მხრივ, შედარებით ახალი იდეა, რომელიც მატერიალურ უპირატესობაზეა დაფუძნებული. ამ „უმაღლესად“ დაფასებულ (მაღალ წარმოდგენათა) გარემოში ახალი სისტემით სოციალურად დაჩაგრულებს შეუძლიათ მათ სასარგებლოდ ძველი ესთეტიკური სისტემით მანიპულირება. საქართველოს მაგალითზე, ეს კონკრეტული შემთხვევა ასახავს, თუ როგორ შეუძლია მუსიკალურ ესთეტიკას სოციალურ სისტემაში არსებული ბზარების ექსპლუატაციით გასცდეს იდეალიზმში თავის ფესვებს და ჰქონდეს მატერიალური ეკონომიკური და სოციალური სარგებელი.
დრო: 27 მაისი, 16:00 საათი
ადგილმდებარეობა: A103 აუდიტორია (ჭავჭავაძის გამზ. #32), ილიას სახელმწიფო უნივერსიტეტი

რატი ამაღლობელის „სიტყვის სახელოსნო“: ნიკო სამადაშვილის პოეზია
2016-05-25 19:00
25 მაისს, ოთხშაბათს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, შეხვედრების ციკლის – პოეზია და რეციტაცია – ფარგლებში, პოეტი რატი ამაღლობელი წაიკითხავს საჯარო ლექციას: ნიკო სამადაშვილის პოეზია. მომხსენებელი განიხილავს შემდეგ თემებს: გალაკტიონი – მეოცე საუკუნის ქართული პოეზიის რეპრეზენტანტი; ევროპული ნაკადი გასული საუკუნის ქართულ პოეზიაში; ნიკო სამადაშვილი და ქართული პოეზიის ეზოთერული მხარე; გალაკტიონი და ნიკო სამადაშვილი.
დრო: 25 მაისი, 19:00 საათი
ადგილმდებარეობა: წიგნის სახლი „ლიგამუსი“, ილიას სახელმწიფო უნივერსიტეტი (ჭავჭავაძის გამზ. №32)
დასწრება თავისუფალია.

დისკუსია თემაზე: „ფინანსური კლასტერი და მისი დეტერმინანტები“
2016-05-25 18:30
25 მაისს, 18:30 საათზე, ილიას სახელმწიფო უნივერსიტეტის E207 აუდიტორიაში, ღონისძიებების – ილიაუნი 10 წლისაა – ფარგლებში, ილიაუნის ბიზნესის სკოლის ორგანიზებით, გაიმართება დისკუსია თემაზე: „ფინანსური კლასტერი და მისი დეტერმინანტები“. ილიას სახელმწიფო უნივერსიტეტის აკადემიური პერსონალი და ფინანსური სექტორის სხვადასხვა მიმართულების წარმომადგენლები იმსჯელებენ კონკრეტული ქვესექტორების როლზე ფინანსური კლასტერის ფუნქციონირებაში, საქართველოში ფინანსური კლასტერის განვითარების ეტაპებსა და ქვეყნის ეკონომიკისთვის განვითარებული ფინანსური სექტორის მნიშვნელობაზე.
დისკუსიაში მონაწილეობას მიიღებენ:

საქართველოს პრეზიდენტის ადმინისტრაციის უფროსი, გიორგი აბაშიშვილი
საქართველოს ეროვნული ბანკის მაკროეკონომიკისა და სტატისტიკის დეპარტამენტის მაკროეკონომიკური კვლევების განყოფილების უფროსი, გიორგი ბაქრაძე
თბილის მერის მოადგილე, ირაკლი ლექვინაძე
საქართველოს პრეზიდენტის მრჩეველი ეკონომიკურ საკითხებში, მაია მელიქიძე
ილიას სახელმწიფო უნივერსიტეტის ბიზნესის სკოლის დეკანი, ნინო პატარაია
ილიას სახელმწიფო უნივერსიტეტის სრულ პროფესორი, გიორგი ქადაგიძე
ილიას სახელმწიფო უნივერსიტეტის ასოცირებული პროფესორი, ნიკოლოზ ყაველაშვილი
საქართველოს ეროვნული ბანკის სპეციალიზებული ჯგუფების და საზედამხედველო პოლიტიკის დეპარტამენტის უფროსი, ოთარ გორგოძე
ილიას სახელმწიფო უნივერსიტეტის ბიზნესის სკოლის კვლევითი ცენტრის თანამშრომელი, ლარისა პატარაია
ილიას სახელმწიფო უნივერსიტეტის ბიზნესის სკოლის კვლევითი ცენტრის თანამშრომელი, თათული დუშუაშვილი
ილიას სახელმწიფო უნივერსიტეტის ბიზნესის სკოლის კვლევითი ცენტრის თანამშრომელი, რევაზ გერაძე.

დრო: 25 მაისი, 18:30 საათი
ადგილმდებარეობა: E207 აუდიტორია, ილიას სახელმწიფო უნივერსიტეტი (ჩოლოყაშვილის გამზ. #3/5)

შვეიცარიელი პროფესორების სემინარი თემაზე: ევროპის ისტორია და მომავალი
2016-05-23 15:00
23 მაისს, 15 :00 საათზე, ილიას სახელმწიფო უნივერსიტეტის წიგნის სახლში „ლიგამუსი“, პროგრამა „კავკასიის შვეიცარიული აკადემიური ქსელის“ მხარდაჭერით, გაიმართება სემინარი თემაზე: „ევროპის ისტორია და მომავალი“. სემინარს გაუძღვებიან ფრიბურგის უნივერსიტეტის (შვეიცარია) პროფესორები, ქრისტიან ჯორდანო და ზიგფრიდ ვაისლაინი.
მომხსენებელთა შესახებ
ქრისტიან ჯორდანო შვეიცარიელი ანთროპოლოგი და სოციოლოგი, ფრიბურგის უნივერსიტეტის სრული პროფესორი და სოციალური ანთროპოლოგიის ინსტიტუტის დირექტორია. 2002 წელიდან იგი აღმოსავლეთი და ცენტრალური ევროპის ინტერფაკულტეტური ინსტიტუტის პრეზიდენტის თანამდებობას იკავებს. მის მრავალრიცხოვან ნაშრომებს შორისაა: „მსოფლიო ხედვა, პოლიტიკური ქცევა და ეკონომიკა პოსტკომუნისტური ტრანზიციის პროცესში (I-II) (1993 წ.), „ანთროპოლოგია და ეთიკა“ (1994 წ.), “პოლიტიკის ანთროპოლოგია შინ I-II“ (1999 წ.)“ ინტერეთნიკური ურთიერთობები და პოლიტიკის მულტიკულტურალიზმი სამხრეთ-აღმოსავლეთ ევროპასა და სამხრეთ-აღმოსავლეთ აზიას შორის“ (2005 წ.) და სხვა.
ზიგფრიდ ვაისლაინი 2006 წლიდან ფრიბურგის უნივერსიტეტში ევროპული შვეიცარიის თანამედროვე ისტორიის პროფესორია, 2014 წელიდან კი ამავე უნივერსიტეტის ისტორიის მეცნიერებათა დეპარტამენტის სრული პროფესორია. მისი კვლევითი ინტერესების სფეროებია: გერმანიისა და ევროპის ისტორია XIX-XX საუკუნეებში, პოლიტიკური კულტურის ისტორია, ნაციონალიზმი და რეგიონალიზმი, ცივი ომის კულტურული ისტორია და ა.შ. ზიგფრიდ ვაისლაინის კვლევით პროექტებს მიეკუთვნება „ფედერალიზმის პოლიტიკური იკონოგრაფია“ (2012-2014 წწ.), „ისტორიის მისია, გლობალიზაცია და ცოდნის ტრანსფერი“ (2015-2018 წწ.), „ცივი ომი, როგორც პოლიტიკური წარმოსახვა“ (2014-2017წწ.). პუბლიკაციებიდან აღსანიშნავია: „Nationalbewegungen und Nationalismus in Europa“.
სამუშაო ენა: ინგლისური
დრო: 23 მაისი, 15 :00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

სტუდენტური კონფერენცია: „სამოქალაქო სამართლის აქტუალური და პრობლემატური საკითხები“
2016-05-22 15:03
2016 წლის 22 მაისს ილიას სახელმწიფო უნივერსიტეტის სამართლის სკოლა, შავი ზღვის საერთაშორისო უნივერსიტეტთან თანამშრომლობით, სამოქალაქო სამართლის მიმართულებით ატარებს კონფერენციას სახელწოდებით: „სამოქალაქო სამართლის აქტუალური და პრობლემატური საკითხები“.
პროექტი მიზნად ისახავს იურიდიული ფაკულტეტის სტუდენტების დაინტერესებას სამართლის აქტუალური საკითხების კვლევით. ქმნის აქტუალური, საინტერესო და სამოქალაქო სამართლებრივი პრობლემების მეცნიერულ ჭრილში განხილვისა და საკუთარი მიდგომის, საკუთარი დასაბუთებული აზრის ჩამოყალიბების შესაძლებლობას. ემსახურება სტუდენტთა წახალისებას და მათი ცნობიერების ამაღლებას კერძო სამართლის საკითხებზე.
კონფერენციაში მონაწილეობის მიღება შეუძლიათ საქართველოში აკრედიტებული უმაღლესი სასწავლო დაწესებულებების სამართლის სკოლის ბაკალავრიატის საფეხურის სტუდენტებს.
რეგისტრაცია და ვადები:
რეგისტრაციის ბოლო ვადა – 25 მარტი
კონფერენციაში მონაწილეობის მისაღებად დაინტერესებულმა სტუდენტებმა უნდა გაიარონ წინასწარი რეგისტრაცია. კონფერენციის თემატიკა იხილეთ დანართში #1. სტუდენტებმა საკონტაქტო ინფორმაციაში მითითებულ ელექტრონულ მისამართთაგან ერთ-ერთზე უნდა გამოაგზავნონ აბსტრაქტი, რომელშიც უნდა განსაზღვრონ საკონფერენციო თემებიდან არჩეული თემატიკა. შესაძლებელია განსხვავებული თემის შემოთავაზებაც, რისთვისაც საჭიროა არჩეული თემის მითითება სათაურისა და აქტუალობის მოკლე დასაბუთების დართვით.
აბსტრაქტი უნდა შეიცავდეს კონფერენციაში მონაწილეობის მოტივაციას, კვლევის მიზანს და მიზნის მიღწევისთვის დასახული მეთოდების მოკლე აღწერას.
საინფორმაციო შეხვედრა – 28 მარტი, 15:00 საათი
რეგისტრირებულ სტუდენტებს 28 მარტს, 15:00 საათზე, ილიაუნის A101 აუდიტორიაში ჩაუტარდებათ საინფორმაციო შეხვედრა, სადაც განემარტებათ კონფერენციის ჩატარების დეტალები.
გასაუბრება – 29 მარტს 11:00 საათი
საკონკურსო კომისიასთან გასაუბრება გაიმართება 29 მარტს 11:00 საათიდან ილიას სახელმწიფო უნივერსიტეტის D103 აუდიტორიაში (გასაუბრების შესახებ აპლიკანტებს ეცნობებათ წინასწარ).

დასტური კონფერენციაში მონაწილეობის შესახებ – 31 მარტი.
საკონფერენციო ნაშრომის წარდგენის ბოლო ვადა – 1-ლი მაისი.
საკონკურსო ნაშრომების წინასწარი შეფასების ბოლო ვადა – 7 მაისი.
კონფერენციის ყველა მონაწილეს გადაეცემა კონფერენციაში მონაწილეობის დამადასტურებელი სერტიფიკატი. გამოვლინდებიან გამარჯვებულები.
საკონტაქტო ინფორმაცია:
საკონტაქტო პირი: გიორგი გლაზოვი
ტელ.: 577 38 58 85
ელფოსტა: giorgi.glazovi@iliauni.edu.ge
საკონტაქტო პირი: ნინო ქათამაძე
ტელ.: 599 78 36 26
ელფოსტა: ninoqatamadze20@gmail.com
ილიას სახელმწიფო უნივერსიტეტის სამართლის სკოლა და შავი ზღვის საერთაშორისო უნივერსიტეტი გისურვებთ წარმატებას!

საჯარო ლექციები ქალაქგეგმარების თემაზე
2016-05-22 15:00
22-23 მაისს, 15:00 საათზე, ილიას სახელმწიფო უნივერსიტეტის G 106 აუდიტორიაში, პროექტის – თბილისი ავლაბარი – პოსტსოციალური ქალაქის რეალური ქალაქმშენებლური ლაბორატორია“ – ფარგლებში, ჩატარდება საჯარო ლექციები.
დრო: 22 მაისი, 15:00 საათი
ადგილმდებარეობა: G 106 აუდიტორია, ილიას სახელმწიფო უნივერსიტეტი (გ. წერეთლის ქ. #1)
მომხსენებელი: მარტინ ლინნე – ქალაქგეგმარების ექსპერტი და ქალაქ კრეფელდის (გერმანია) მშენებლობის დეცერნენტი (ქალაქგეგმარების, მშენებლობის უფლებათა და ზედამხედველობის, კადასტრის, ნაგებობათა მენეჯმენტის და ტექნიკური ინფრასტრუქტურის სამსახურების ხელმძღვანელი)
თემატიკა: „ქალაქგანვითარების სტრატეგიები“ – ლექციაზე განხილული იქნება თანამედროვე ქალაქგანვითარების გამოწვევები გერმანული ქალაქების, დუისბურგისა და კრეფელდის მაგალითებზე. განსაკუთრებული ყურადღება მიექცევა ქალაქგანვითარების აქტორების (ქალაქის მმართველობის, უძრავი ქონების მესაკუთრეების, მცხოვრებთა, სხვა მომხმარებელთა და ინვესტორთა) ურთიერთთანამშრომლობას.
დრო: 23 მაისი, 15:00 საათი
ადგილმდებარეობა: G 106 აუდიტორია, ილიას სახელმწიფო უნივერსიტეტი (გ. წერეთლის ქ. #1)
მომხსენებელი: ზურაბ ბაქრაძე – ქალაქმგეგმარებელი
თემატიკა: „თბილისის განვითარების არსებითი მახასიათებლები“ – ლექციაში მოხილული იქნება თბილისის ინივიდუალობის საფუძვლები და მისი განვითარების ძირითადი ეტაპები.
პროექტის შესახებ

პროექტი „თბილისი ავლაბარი – „პოსტსოციალური ქალაქის რეალური ქალაქმშენებლური ლაბორატორია“ შეიქმნა და წარიმართება აკადემიური პარტნიორების, პროფ. ვანესა მირიამ ქარლოუს (მდგრადი ურბანული განვითარების ინსტიტუტი (ISU), ბრაუნშვაიგის ტექნიკური უნივერსიტეტი, არქიტექტურის ფაკულტეტი, სამშენებლო ინჟინერია და გარემოს მეცნიერებები, არქიტექტურის დეპარტამენტი) და ილიას სახელმწიფო უნივერსიტეტის (საბუნებისმეტყველო მეცნიერებებისა და საინჟინრო ფაკულტეტი, არქიტექტურის პროგრამა), ასევე სამოქალაქო აქტორების „კამპუსის“ (თბილისი, საქართველო), ზურაბ ბაქრაძის (ქალაქმგეგმარებელი, თბილისი, საქართველო) და ფრაუკე ბურგდორფის (სივრცითი დაგეგმვის სპეციალისტი, ბოხუმი, გერმანია) მიერ.
პროექტის მხარდამჭერია ფრიდრიხ ებერთის ფონდის (სამხრეთ კავკასიის რეგიონული ბიურო), საქართველოს გოეთეს ინსტიტუტის და თბილისის სამოქალაქო საზოგადოების წარმომადგენლები.
პროექტის შესახებ დამატებითი ინფორმაციისთვის ეწვიეთ ბმულს:
საჯარო ლექციებზე დასწრება თავისუფალია.

ილიაუნი 10 წლისაა - შეხვედრა მწერალ ეთგარ კერეთთან
2016-05-21 19:00
21 მაისს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, ღონისძიებების – ილიაუნი 10 წლისაა – ფარგლებში, თბილისის მეორე საერთაშორისო ლიტერატურული ფესტივალისა და ილიას სახელმწიფო უნივერსიტეტის ორგანიზებით , გაიმართება შეხვედრა მწერალ ეთგარ კერეთთან.
მწერლის შესახებ
ისრაელელი მწერალი და დრამატურგი, ეთგარ კერეთი, დაიბადა რამათ-განში 1967 წელს. ამჟამად ცხოვრობს თელ-ავივში. არის არაერთი პრიზისა და პრემიის ლაურეატი ლიტერატურასა და კინოში. არის ფრანგული ხელოვნებისა და ლიტერატურის რაინდის მედლის მფლობელი. ფილმისთვის „მედუზა“ ის და მისი მეუღლე კანის კინოფესტივალის „ოქროს კამერის“ გამარჯვებულები გახდნენ. ეთგარ კერეთის პიესამ პირველი ადგილი აიღო აკკოს (ისრაელი) ალტერნატიულ თეატრალურ ფესტივალზე. მისი პუბლიკაციები იბეჭდება ისეთ ცნობილ ჟურნალებში, როგორებიცაა „ვოლ სტრიტ ჟურნალი“ , „პარიზ რევიუ“, „ნიუ-იორკერი“. კერეთის მოთხრობები და პიესები თარგმნილია 37 ენაზე, მათ შორის, ქართულად უკვე გამოცემულია „ნებროთმა გარეკა“ (გამომცემლობა „ემ ფაბლიშინგი“) და „უეცრად კარზე აკაკუნებენ“ („ბაკურ სულაკაურის გამომცემლობა“). ეთგარ კერეთი ამჟამად ლექციებს კითხულობს ნეგევის ბენ-გურიონის უნივერსიტეტში.
მწერალი თბილისში მეორედ ჩამოდის. პირველად 2007 წელს ეწვია გამომცემლობა „ემ ფაბლიშინგის“ მოწვევით.
სამუშაო ენა: ინგლისური (უზრუნველყოფილი იქნება სინქრონული თარგმანი)
დრო: 21 მაისი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32)
დასწრება თავისუფალია.

სკაიპ-შეხვედრა ბერძენ რეჟისორთან, გრიგორის კარანტინაკისთან
2016-05-21 14:00
21 მაისს, შაბათს, 14:00 საათზე, ილიას სახელმწიფო უნივერსიტეტის A204 აუდიტორიაში გაიმართება სკაიპ-შეხვედრა ცნობილ ბერძენ რეჟისორთან, გრიგორის კარანტინაკისთან. მან 2010 წელს რუსთაველის თეატრში დადგა სოფოკლეს ტრაგედია „ელექტრა“, რომელიც ამჟამადაც არის თეატრის რეპერტუარში. კონკრეტული სპექტაკლის შესახებ და რუსთაველის თეატრთან თანამშრომლობის გარდა, საუბარი შეეხება, ზოგადად, ძველ ბერძნულ დრამასა და თეატრს, მის გავლენას თანამედროვე ხელოვნებაზე, რეჟისორის ურთიერთობას საქართველოსთან და მის მიერ დადგმულ ძველ ბერძნულ ტრაგედიებსა თუ კომედიებს. შეხვედრა გაიმართება ილიას სახელმწიფო უნივერსიტეტის სტუდენტების მონაწილეობით, რომლებმაც გაიარეს საგანი „ძველი საბერძნეთის ისტორია“ და ნახეს ზემოთ აღნიშნული სპექტაკლი.
სკაიპ-შეხვედრის კოორდინატორი: ეკა ჭყოიძე – ილიას უნივერსიტეტის ასოცირებული პროფესორი
საუბრის ენა: ბერძნული (თანმიმდევრული ქართული თარგმანით)
დრო: 21 მაისი, 14:00 საათი
ადგილმდებარეობა: A 204 აუდიტორია, ილიას სახელმწიფო უნივერსიტეტი (ჭავჭავაძის გამზ. #32)
დასწრება თავისუფალია

ფილოსოფოს ლევან ღამბაშიძის საჯარო ლექცია: ალუდა ქეთელაური და თავისუფლების პრობლემა
2016-05-20 19:00
20 მაისს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, ლიბერალიზმის სასწავლო ცენტრის ორგანიზებით, ფილოსოფოსი ლევან ღამბაშიძე წაიკითხავს საჯარო ლექციას: „ალუდა ქეთელაური და თავისუფლების პრობლემა“.
„ალუდა ქეთელაურის“ კლასიკურ ინტერპრეტაციაში, როგორც წესი, მოცემულია დაპირისპირება თემსა და ადამიანს, ანუ საზოგადოებასა და ინდივიდს შორის. ამ შემთხვევაში, საზოგადოება წარმოადგენს ადამიანისათვის გარეგნულ ფაქტორს, რომელიც ცდილობს, საკუთარ წესებს დაუქვემდებაროს ინდივიდის პიროვნული თავისუფლება. ლევან ღამბაშიძე ჰაიდეგერის „დახმარებით“ შეეცდება, აუდიტორიას ადამიანის შინაგანი სტრუქტურიდან დაანახოს თავისუფლების პრობლემა და მისი კავშირი „შინაგან საზოგადოებასთან“. ლექციაზე ნაჩვენები იქნება ფილმი „ალუდა ქეთელაური”.
მომხსენებლის შესახებ
ლევან ღამბაშიძემ დაამთავრა ილიას სახელმწიფო უნივერსიტეტის ფილოსოფიისა და სოციალური მეცნიერებების ფაკულტეტი, 2007-2009 წლებში კი გაიარა ერასმუს მუნდუსის სამაგისტრო პროგრამა ფილოსოფიაში. სწავლობდა ლუქსემბურგში, პრაღასა და ბოხუმში. კითხულობდა ლექციებს ილიას სახელმწიფო უნივერსიტეტსა და სამხატვრო აკადემიაში. ამჟამად ასწავლის ისტორიას ამერიკულ აკადემიაში.
დრო: 20 მაისი, 19:00 საათი
ადგილმდებარეობა: წიგნის სახლი „ლიგამუსი“, ილიას სახელმწიფო უნივერსიტეტი (ჭავჭავაძის გამზ. #32)
დასწრება თავისუფალია.

სტუდენტური ვორკშოპი „ფსიქოანალიზის აქტუალობა“
2016-05-20 12:00
20 მაისს, 12:00-დან 16:00 საათამდე, ილიას სახელმწიფო უნივერსიტეტის B 202 აუდიტორიაში, სოციალური და კულტურის კვლევების ინსტიტუტის ორგანიზებით, ჩატარდება ადგილობრივი სტუდენტური ვორკშოპი: „ფსიქოანალიზის აქტუალობა“. ვორკშოპში მონაწილეობენ ილიას სახელმწიფო უნივერსიტეტის საბაკალავრო და სამაგისტრო სასწავლო პროგრამების სტუდენტები.
ვორკშოპი ეძღვნება ფსიქოანალიტიკური თეორიების კრიტიკულ გააზრებას XX და XXI საუკუნეების ფილოსოფიურ დისკურსებში, აგრეთვე, მის აქტუალობას თანამედროვე ჰუმანიტარულ და სოციალურ მეცნიერებებში.
ვორკშოპზე საგანგებო დისკუსიის თემაა: ფსიქოანალიზის გამოყენების პერსპექტივები საქართველოს აკადემიურ სივრცეში.
ვორკშოპის პროგრამა
დრო: 12:00-12:40
მომხსენებელი: პროფესორი გიორგი მაისურაძე
თემა: ვორკშოპის გახსნა, ფსიქოანალიზის აქტუალობა XXI საუკუნეში
დრო: 12:40-13:30
მომხსენებელი: სოსო ჭაუჭიძე
თემა: ალთუსერი და ფუკო: ორი შეხვედრა ფსიქოანალიზთან
13:30-14:00: შესვენება
დრო: 14:00-14:40
მომხსენებელი: მარიამ ჯორბენაძე
თემა: კაფკას ფსიქოანალიტიკური ინტერპრეტაციისათვის („განაჩენისა“ და „შინ დაბრუნების“ მაგალითზე)
დრო: 14:40-15:30
მომხსენებელი: გიორგი ჩუბინიძე
თემა: ლაკანიანური ფსიქოანალიზი და სექსუალური განსხვავება
დრო: 15:30-16:00
შემაჯამებელი დისკუსია: ფსიქოანალიზის გამოყენების პერსპექტივები საქართველოს აკადემიურ სივრცეში
მოდერატორი: გიგა ბრეგვაძე
ვორკშოპის დრო: 20 მაისი, 12:00-16:00 საათი
ადგილმდებარეობა: ილიას სახელმწიფო უნივერსიტეტის B 202 აუდიტორია (ჭავჭავაძის გამზ. №32)
დასწრება თავისუფალია.

ვახტანგ მებადურის საჯარო ლექცია: ტურისტული ხელშეკრულებითი სამართალი, როგორც ტურიზმის განვითარების მნიშვნელოვანი ელემენტი
2016-05-20 12:00
20 მაისს, 12:00 საათზე, ილიას სახელმწიფო უნივერსიტეტის E407 აუდიტორიაში, ილიაუნის ბიზნესის სკოლის ორგანიზებით, იურისტი, Mebaduri Consulting Group-ის ხელმძღვანელი, ვახტანგ მებადური, წაიკითხავს საჯარო ლექციას თემაზე:„ტურისტული ხელშეკრულებითი სამართალი, როგორც ტურიზმის განვითარების მნიშვნელოვანი ელემენტი“.
მომხსენებლის შესახებ
ვახტანგ მებადური პროფესიით იურისტია. ივანე ჯავახიშვილის სახელობის თბილისის სახელმწიფო უნივერსიტეტის იურიდიული ფაკულტეტის დასრულების შემდეგ სწავლა განაგრძო გერმანიაში და ბილეფელდის უნივერსიტეტში მოიპოვა დოქტორის ხარისხი. სხვადასხვა დროს მუშაობდა საქართველოს ახალგაზრდა იურისტთა ასოციაციაში, ჰოლანდიურ კომპანიაში IODC (holandiis International Organization for Development & Cooperation), იყო BMC-ის (Business Management Center) და BCG-ის (Business Consulting Group) საქართველოს წარმომადგენელი გერმანიაში, ადამიანის უფლებათა დაცვისა და პატიმართა სოციალური უზრუნველყოფის საერთაშორისო ორგანიზაციის წარმომადგენელი გერმანიაში, ასევე, გერმანელ და ქართველ სამართალმცოდნეთა კვლევითი გაერთიანების საინიციატივო ჯგუფის წევრი და მეხაზინე.
ბოლო ორი წლის განმავლობაში მის მიერ დაარსებული საკონსულტაციო სამსახურის – Mebaduri Consulting Group – ფარგლებში, ვახტანგ მებადური ინტენსიურად მუშაობს საქართველოში ტურიზმის განვითარების მხარდამჭერ პროექტებზე, რაც ითვალისწინებს ტურიზმის სამართლებრივ რეგულაციას და ამის ბაზაზე ტურისტული მომსახურების გაუმჯობესებას, თანამშრომლობს როგორც გერმანიის ტურისტული სამართლის წამყვან სპეციალისტებთან, ასევე გამოცდილ ტურისტულ საწარმოებთან. წლების განმავლობაში დაგროვილი როგორც თეორიული, ისე პრაქტიკული გამოცდილება მას საშუალებას აძლევს ლექციების, სემინარებისა თუ მასტერკლასის მეშვეობით გაუზიაროს ცოდნა დაინტერესებულ აუდიტორიას

დრო: 20 მაისი, 12:00 საათი
ადგილმდებარეობა: E407 აუდიტორია, ილიას სახელმწიფო უნივერსიტეტი (ჩოლოყაშვილის გამზ. #3/5)
დასწრება თავისუფალია.

ილიაუნი 10 წლისაა - შეხვედრა მწერალ დიბისი პიერთან
2016-05-19 19:00
19 მაისს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, ღონისძიებების – ილიაუნი 10 წლისაა – ფარგლებში, თბილისის მეორე საერთაშორისო ლიტერატურული ფესტივალისა და ილიას სახელმწიფო უნივერსიტეტის ორგანიზებით, გაიმართება შეხვედრა მწერალ დიბისი პიერთან.
მოდერატორი: რეჟისორი, მთარგმნელი გურამ ღონღაძე.
მწერლის შესახებ
მწერალი, პროზაიკოსი, დიბისი პიერი, დაიბადა 1961 წელს ავსტრალიაში, თუმცა, მან, და მისმა ოჯახმა ცხოვრების დიდი ნაწილი მექსიკაში გაატარეს. ახალგაზრდული სკანდალებითა და თავისი მწერლობით თანაბრად ცნობილი დიბისი პიერი მწერლობამდე მხატვრობით იყო გატაცებული. მისი პირველი წიგნი – „ვერნონ გენიოს ლითლი“ – 2003 წელს გამოიცა და იმთავითვე უდიდესი აღიარება მოიპოვა. ეს იყო პირველი წიგნი, რომელსაც გადაეცა როგორც ბუკერის, ასევე უითბრედის პრემიები, გამოქვეყნდა 43 ქვეყანაში, მათ შორის, საქართველოში („ბაკურ სულაკაურის გამომცემლობა“). მას მოჰყვა კიდევ ორი რომანი „ლუდმილას დამტვრეული ინგლისური“ (2006) და „ჩამქრალი სინათლე საოცრებათა ქვეყანაში“ (2010), რითაც ერთგვარი კომიკური ტრილოგია დაასრულა. 2014 წელს მწერალმა მცირე რომანი – „საუზმე ბორჯიებთან“ – გამოაქვეყნა.
დიბისი პიერი ამჟამად ცხოვრობს ბრიტანეთსა და ირლანდიაში.
სამუშაო ენა: ინგლისური (უზრუნველყოფილი იქნება სინქრონული თარგმანი)
დრო: 19 მაისი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32)
დასწრება თავისუფალია.

თენგიზ ვერულავას საჯარო ლექცია: "დამოუკიდებელი საქართველოს ჯანდაცვის სისტემა 1991-2016: მიღწევები, პრობლემები"
2016-05-19 19:00
19 მაისს, 19:00 საათზე, ილიას სახელმწიფო უნივერსიტეტის G 106 აუდიტორიაში, ილიაუნის ჯანდაცვისა და დაზღვევის სკოლა, საქართველოს დამოუკიდებლობის 25 წლისთავის აღსანიშნავად, გიწვევთ საჯარო ლექციაზე: „დამოუკიდებელი საქართველოს ჯანდაცვის სისტემა 1991-2016: მიღწევები, პრობლემები“.
ლექციას წაიკითხავს მედიცინის აკადემიური დოქტორი, ილიას სახელმწიფო უნივერსიტეტის პროფესორი, აკად. გ. ჩაფიძის სახ. გადაუდებელი კარდიოლოგიის ცენტრის ხარისხის მართვის დეპარტამენტის ხელმძღვანელი – თენგიზ ვერულავა.
ლექციის შესახებ

26 მაისს აღინიშნება საქართველოს დამოუკიდებლობის 25 წლისთავი. საქართველოს უახლოესი ისტორიის მანძილზე განხორციელებული სახელმწიფოებრივი რეფორმებიდან ერთ-ერთი პირველი ჯანდაცვის სფეროს რეფორმა გახლდათ. ასევე, საყოველთაოდ აღიარებულია, რომ საქართველოში განხორციელებული ჯანდაცვის რადიკალური რეფორმა პირველი იყო პოსტსაბჭოთა სივრცეში. ქართულმა სახელმწიფომ უარი თქვა ჯანდაცვის საბჭოური ტიპის ცენტრალიზებულ მოდელზე. განხორციელდა ჯანდაცვის დეცენტრალიზაცია. სახელმწიფო სამედიცინო დაწესებულებები გადაიქცნენ კერძო სამართლის სუბიექტებად. შემუშავდა ჯანდაცვის ორგანიზაციისა და მართვის ახალი მოდელის შესატყვისი სამართლებრივი ბაზა. ჯანდაცვის სისტემის რეორიენტაციამ შესაძლებელი გახადა ქვეყნის მოსახლეობის ჯანმრთელობის მდგომარეობის მკვეთრი გაუარესების პროცესის შეჩერება.
ჯანდაცვის სფეროში მიმდინარე 25 წლიანი რეფორმირების ფონზე ისევ რჩება გადასაწყვეტი შემდეგი ამოცანები: პირველადი ჯანდაცვის განვითარება, ხარისხიანი სამედიცინო მომსახურების უზრუნველყოფა, მედიკამენტებზე ხელმისაწვდომობის გაზრდა.
ჯანმრთელობის დაცვის სისტემა ქვეყნის სოციალურ-ეკონომიკური ინფრასტრუქტურის განუყოფელი ნაწილია. შესაბამისად, მნიშვნელოვანია დამოუკიდებლობის 25 წლის პერიოდში დარგში მიმდინარე რეორიენტაციის პრობლემების განხილვა.
ლექციის შემდეგ გაიმართება დისკუსია.
დრო: 19 მაისი, 19:00 საათი
ადგილმდებარეობა: G106 აუდიტორია, ილიას სახელმწიფო უნივერსიტეტი (გ. წერეთლის ქ. #1)
დასწრება თავისუფალია.
